<classify> Mchezo huo utakuwa wa pili kwa timu hizo kukutana msimu huu baada ya kucheza kwenye ligi raundi ya kwanza na Mbao kula kichapo cha mabao 3-0 kwenye uwanja wa Taifa, Dar es Salaam. Huo utakuwa ni mchezo wa kwanza kwa Yanga kucheza na timu hiyo kwenye uwanja wa Kirumba tangu ipande daraja msimu huu.Mbao FC licha ya kushika nafasi ya 12 kwenye msimamo wa ligi sio timu ya kubeza, hujiamini zaidi inapocheza katika uwanja wa nyumbani na timu vigogo. Katika mchezo wake uliopita wa ligi dhidi ya Simba timu hiyo ilicheza soka la kiwango cha juu na kuongoza mabao 2-0 kipindi cha kwanza cha mchezo huo, kabla ya Simba kusawazisha na kushinda mabao 3-2 katika dakika za mwisho za mchezo huo.Mbao inataka kuweka historia kanda ya ziwa kwa kuhakikisha inaifunga Yanga katika mchezo huo na hatimaye kuingia Fainali na kutwaa ubingwa ili ipate nafasi ya kucheza michuano ya kimataifa, maana bingwa wa michuano hiyo anashiriki michuano ya Kombe la Shirikisho Afrika.Lakini pia, Yanga inataka kutetea taji lake hivyo ni lazima itapambana kupata ushindi na kusonga mbele kwenye fainali. Yanga itaendelea kukosa huduma ya wachezaji wake Donald Ngoma na Vicent Bossou ambao pia, hawakucheza mchezo uliopita wa robo fainali FA dhidi ya Tanzania Prisons wakikabiliwa na majeraha.Lakini ina wachezaji tegemeo kama Obrey Chirwa, Haruna Niyonzima, Thaban Kamusoko, Amis Tambwe, Simon Msuva ambao wanatarajiwa kusaidiana na wengine kuibeba timu hiyo.Kocha Msaidizi wa Yanga Juma Mwambusi aliliambia gazeti hili kuwa kikosi chake kipo tayari kwa mchezo huo. Alisema wanahitaji kufika fainali ili kutetea taji hilo kwa mara nyingine, baada ya kulitwaa msimu uliopita.Kwa upande wa Kocha wa Mbao Etienne Ndayiragije alisema wanahitaji kufika fainali na hilo watazungumza kwa vitendo. Tumejipanga vizuri na dhamira yetu kubwa ni kufika fainali. Ni lazima tupambane kupata ushindi,alisema.  <topic>: michezo 